Paxtakorda “Gazel”ning oynasini sindirib, 5,5 mln so‘m o‘g‘irlagan qoraxitoylik yigitlar ushlandi

2018-yil 21-dekabr kuni Samarqand viloyati Jomboy tumani “Nayman” mahallasida yashovchi X.R. o‘zining “Gazel” mashinasida Jizzax viloyatining Paxtakor tumani “Buyuk Ipak yo‘li” qishloq fuqarolar yig‘ini hududida to‘xtab dam olayotgan vaqtida, uch noma’lum shaxs davlat raqamlari aniqlanmagan Nexia‘da kelib, uning mashinasi oynasini tosh otib sindirgan.

So‘ng “Gazel” salonidan 5,5 million so‘m pulni olib, voqea joyidan yashiringan. “Holat yuzasidan jinoyat ishi qo‘zg‘atilgan edi”, — deya xabar bermoqda O‘zbekiston IIV Jamoatchilik va ommaviy axborot vositalari bilan aloqalar boshqarmasi.
Ko‘rilgan choralar natijasida ushbu jinoyatni Toshkent viloyati Ohangaron tumani “Qoraxitoy” qishloq fuqarolar yig‘inida yashovchi B.A., M.A. va D.T. sodir etganliklari aniqlanib, ushlangan. “Tergov harakatlari davom etmoqda”, — deyiladi IIV axborotida.